Ich, Hanns Gredler, ✳ amptman ✳ unnd geschworneˀ kaͤller ✳ uff mineˀ gnaͤdigenn froͧwen von Küngsfeld kaͤller hoͧff ✳ zuͦ Elfinngen, ✳ in der herschafft Schaͤnnckenberg glaͤgenn, ✳ bekenn ✳ unnd thuͦn kund offennlich mit urkünd disz brieffs, ✳ das ich uff hütt ✳ siner dàtt ✳ zaͤ Effinngen im dorff ✳ an statt ✳ unnd innamen ✳ der hochwirdigenn, ✳ edlenn ✳ unnd geistlichenn froͧwen, aͤpptissinn ✳ unnd gmeins convēts ✳ des vorgemeltenn, loblichen gotzhuses Kuͤngsfeldenn, ✳ miner gnaͤdigenn froͧwen, ✳ unnd usz sundrem bevaͤll ✳ des ersammē ✳ unnd frommen ✳ Uͤlrichen Jegers, ✳ ir gnadenn hoffmeisters, ✳ offennlich zuͦ gricht gesaͤssenn bin ✳ in gaͤgenwirtikeit ✳ der fuͤrsichtigenn, frommē ✳ unnd wysenn
Hannsenn Kuttlers, ✳ obervogts ✳ der herschafft Schaͤnnckenberg, ✳ unnd Uͤlrich Jegers, hoffmeysters zuͤ Kuͤngsfeldenn, ✳ obbemeldt, ✳ miner guͤnstigenn liebenn herrenn. ✳ kamend für mich ✳ unnd naͧch gemaͤldte gricht saͤssenn ✳ in offem̄, verbannē
gricht ✳ naͧch form̄ desz rächtenn verfürspraͤchet ✳ der ersam̄ ✳ unnd wisz ✳ Hanns Besserer, ✳ schaffner ✳ der hochwirdigenn, ✳ wolgebornen, ✳ edlenn ✳ unnd geistlichenn froͧwenn, ✳ aͤptissinn ✳ unnd convents ✳ der kuͤngklichenn stifft ✳ zuͦ
Seckinngen, ✳ einns, ✳ unnd des andren teyls ✳ der fuͤrnaͤm ✳ unnd wysz Cuͦnrat Ragor, schulthes zuͦ Brugg. ✳ liesz der gemeldt Besserer ✳ durch sin angedingtenn fuͤrsprachenn fuͤrwaͤnden, ✳ wie er ✳ als geschworneˀ schaffner, ✳ verweser ✳ unnd gantz volmaͤchtiger gwaltt haber ✳ hernn Dieboldenns von Granwill, ritters, ✳ unnd froͧwenn Susa, ✳ geborne Zrinn, ✳ sins elichenn gmachels, ✳ säshafft zuͤ Granwil ✳ by Tattenried, ✳ in Basler bistum glaͤgenn, ✳ usz ✳ unnd
mit ir beder ✳ geheisz, ✳ gunst, ✳ wüssenn, ✳ willenn ✳ unnd guͤttem, ✳ zittlichem vorbetrachtettem raͧtt ✳ ungezwungē, ✳ untrungē ✳ näch hinder gangen, ✳ sunders daͤmit mererem schadenn vor zesind ✳ unnd ab zuͤ stellenn ✳ mit irem gantz uffraͤchtenn
unnd fryggenn willenn ✳ naͧch lutt ✳ unnd wysung ein gezoͤugtenn bermentinē gwalt brieffs ✳ von ✳ unnd under ✳ der bemeldten̄ ✳ hernn Dieboldenns von Granwil, ✳ ritters, ✳ unnd froͧwen Susa Zrinn, ✳ siner elichen huszfroͧwen, ✳ usz gangen ✳ unnd mitt
ir beder eygnen angehaͤncktenn syglenn ✳ im verwart ✳ unnd besiglett gebenn ✳ ꝫcꝭ, einns uffrechtenn, ✳ ewygenn, ✳ bestaͤntlichen verkouffs ✳ recht unnd redlich ✳ verkoufft ✳ unnd zuͤ kouffenn gaͤbenn haͤtte, ✳ unnd gab also vor mir ✳ unnd dem
gricht zuͦ kouffenn ✳ mit mund ✳ unnd hannd ✳ von handenn ✳ unnd usz gwalt ✳ des gedaͧchtenn ✳ von Granwils ✳ unnd sins elichen gemachels, ✳ aller iro erbenn ✳ unnd ewyg naͧchkom̄en ✳ habendenn besitzung, ✳ nutzung, ✳ geraͤchtikeit, ✳ gewer
unnd gwalt ✳ obbemeltem Cuͦnratten Ragorenn, ✳ schulthessenn zuͦ Brugg, ✳ allenn sinen erbenn ✳ unnd naͧchkomen ✳ alle zinns, ✳ raͤnnt, ✳ guͤlttenn ✳ unnd stuͤren, ✳ so der bemelt von Granwil ✳ unnd sin elicher gemachel ✳ undrem tyttel ✳ eygner
unnd lanng harbraͧchter ✳ ruͤwyger ✳ geraͤchtikeitt ✳ unnd gewerd ✳ vaͤtterlicheˀ ✳ unnd muͤtterlicheˀ ✳ ✳ erbschafft, ✳ besitzung ✳ unnd genossamkeyt ✳ harbraͧcht ✳ unnd uff irenn eygnen guͤtternn, ✳ alsz hüsernn, ✳ hoͤfenn, ✳ ackernn, ✳ mattenn, ✳ grund ✳ unnd bodenn,
wūn, ✳ weyd, ✳ holtz ✳ unnd vaͤld, ✳ wasser ✳ unnd wasserleittinē, ✳ alles fundenns ✳ unnd unfundens, ✳ aller herlikeitt ✳ unnd geraͤchtikeyt, ✳ oͧch alles des, ✳ so dann ✳ jetz offenbàr ist ✳ oder inn kuͤnfftigem ✳ kundtlich, ✳ offenbaͧr ✳ oder fundn̄
moͤcht wärdenn, ✳ alles zuͤ Effingen ✳ im zwing ✳ unnd bann ✳ miner gnaͤdigen froͧwen ✳ von Küngsfeld ✳ unnd der herschafft Schänckemberg ✳ glaͤgenn, ✳ bisz har ingehept haͤttennd, ✳ die hinfuͤr ewencklich ✳ innzehabenn, ✳ zebesitzenn,
zuͦ besetzenn, ✳ ze nutzen, ✳ ze niessenn, ✳ inzenaͤmen, ✳ ze verkouffenn, ✳ hinzegaͤbenn, ✳ zeveraͤndren ✳ unnd damit als andrem ✳ sinem eygnen guͤtt ✳ wie im fuͤgt zuͤ handlenn, ✳ von maͤncklichem ungeirrt ✳ unnd unangesprochenn, ✳ unnd enzuge sich damitt
innamen ✳ sinns herrenn ✳ unnd froͧwenn ✳ unnd aller iro erben ✳ unnd nàchkommē ✳ aller frygheitt ✳ unnd schirms, ✳ aller geistlicher ✳ unnd waͤlttlicheˀ obrikeitt, gerichtenn ✳ und raͤchtenn, ✳ so sy sampt ✳ oder sunders ✳ wider disenn ✳ veˀkoͧff
unnd vertigung ✳ gegenn gemeltem koͤuffer ✳ oder sinen erbenn ✳ jemer fürnaͤmen ✳ unnd ze schirm fuͤrzüchenn ✳ koͧnndenn ✳ oder moͤchtennd, ✳ unnd sunder oͧch der usnaͤmūg, ✳ ob sy, ✳ ir erbenn ✳ unnd naͧchkommē ✳ sprächenn woͤltend, inen
waͤr des bestimptenn houpt guͤttes ✳ nütz in irenn nutz wordenn ✳ naͧch kommē, ✳ unnd aller andren uszzuͤgenn ꝫcꝭ. unnd also sölicheˀ stür, ✳ gültt ✳ unnd jaͤrlicher zinnsen ✳ sich an der sum̄ ✳ järlich ze zinnsenn geburtte ✳ sybenzächn̄
muͤtt ✳ unnd drù fierttel kernnen, ✳ dritzechenn mütt ✳ unnd ein fierttel haber, ✳ vier līb ✳ unnd achtzechenn schilling Basell müntz ✳ unnd waͤrung ✳ unnd achzechenn altter huͤnnˀr. soͤlichs jetzbestimpten zinns ✳ unnd stür zuͦ diser zitt ✳ jaͤrlich
zuͦ zinns gaͤbe: ✳ Cuͦnrat Lengloͧwer, ✳ wirt zuͤ Effingenn: ✳ achthalbenn muͤtt kernnē, ✳ sibendhalbenn muͤtt haber, ✳ drissig Basel plaphart ✳ unnd vier alty huͤnneˀ. ✳ Hanns Spilman: zwen muͤtt unnd ein fiertt₎ kernnē, ✳ dritthalbenn muͤt haber, ✳ zwentzig
unnd vier Basel ph̄t ✳ unnd vier alty huͤnneˀ. ✳ Ludwig Bollinger: dryg mütt kernnē, ✳ fünff fierttel haber, ✳ zwentzig ✳ unnd ein Basel plaphartt ✳ unnd sächs altty huͤnner. ✳ Uͦlrich Huw, der schnider: ✳ ein mütt kernnē, ✳ ein mütt haber, ✳ zechen ✳
Basel plaphart, ✳ zweyg altty huͤnner. ✳ so dann Hanns Gebharrt: vier muͦtt kernnē, ✳ zwen mütt haber, ✳ dritzechenn Basel plaphart ✳ unnd zweyg altty huͤnner. ✳ soͤlicher zinnsenn, ✳ stuͤr ✳ unnd jaͤrlicher guͤlttenn ✳ die jetzgemelten zinns luͤtt
sich dero also, ✳ wie gemeldt ist, ✳ jaͤrlich an Brugger gewicht ✳ unnd maͤs ✳ zinnsbar ✳ unnd ein ban mill schibenn wisz ✳ im kreisz um̄b, ✳ wo hin sy des ervordrett werdennd, ✳ zuͤ waͤrenn ✳ pflichtig ✳ unnd verbunden sin ✳ vor offem gricht ✳ bekannttennd ✳ unnd verjachennd ✳ fuͤr sich, ✳ ire erbenn, inen un̄ iren nàkom̄en nach bod₎ zins recht gemelte zinns ✳ jaͤrlich ze waͤrenn àne allen costen und schad₎ un̄d ynrede. ✳ unnd also waͤre ✳ die gemelt stùr ✳ unnd gültt über den bestimptenn kouff
wäder in erb, ✳ gaͧb, ✳ kouff, ✳ versatzung, ✳ lechenn, ✳ verschribung, ✳ schuld, ✳ andrer geraͤchtikeitt ✳ naͧch wisz ✳ nit behafft, ✳ sunder gantz fryg, lidig ✳ unnd eygenn ✳ des genamptem koͤuffer ✳ unnd sinen erbenn. ✳ von gedachtem von Granwil, ✳
siner elichen huszfroͧwen unnd allenn iren erbenn ✳ alwegenn guͤtt werschafft ✳ unnd vertraͤttung gegenn mencklichm̄ geschächenn soͤlte, ✳ ob das hinfür jemeˀ zù schuldenn kaͤmy ✳ anͧ alle engeltnus, costenn ✳ unnd schadenn ✳ des vermelt₎
koͤuffers, ✳ aller siner erbenn ✳ unnd naͤch kommē. ✳ unnd waͤre soͤlicher kouff ✳ zuͦ ganngen ✳ unnd beschächenn ✳ umb zweyg hundert unnd zwentzig guͤtter Rinischer ✳ gewichtiger guldin in gold, ✳ dero sich er, ✳ der gemelt Hanns Bessereˀ,
als verkouffer ✳ zuͤ handenn ✳ unnd nutz ✳ des obbestimpten̄ her Dieboldenns ✳ von Granwil ✳ unnd siner elichen huszfroͧwen, ✳ bekannt, von bemelten Cuͤnrattten Ragornn, ✳ schulthessenn, ✳ als koͤuffernn ✳ wol ✳ unnd bar bezaltt ✳ unnd
derenn samenhafft gewaͤrt sin, ✳ unnd die daͤmit angentz ✳ an nutz ✳ unnd fromm̄e ✳ desz bemelten herren ✳ unnd siner gemachlin ✳ mit der ablosung, ✳ so den andaͤchtigen ✳ unnd wirdigen froͧwenn ✳ des gotzhuses ✳ an Steinē zuͦ Basel,
Breͣdiger ordenns, ✳ mit hundert ✳ unnd nuͤntzig guldinen ✳ houptguͤts, ✳ davon zaͤchēhalb̄ guldin ✳ jaͤrlich zü zinns, ✳ beschaͤchenn ✳ unnd bewändt, ✳ wie dann soͤlich houptguͤtt ✳ vormals ✳ von der gedàchtenn zweyenn eemaͤnschaͤn ✳ vatter unnd
schwaͤcher, seligenn, ✳ von vermeltem gotzhusz ✳ uff gnommē ✳ unnd darum̄b soͤlich ✳ vorbemelter zinns ✳ unnd stür ✳ zuo Effingenn zuͤ underpfannd ingesetzt ✳ gwesenn ist. ✳ die uͤbrigenn sum̄, ✳ namlich drissig Rinisch guldin, ✳ in andren nutz
unnd noturfft ✳ der vil gedàchtenn ee menschen ✳ kommē waͤrenn ✳ angelegt, ✳ sagte dàmit den koͤuffer ✳ unnd alle sin erbenn ✳ unnd nàchkom̄en ✳ jetzbestimpter sum̄, ✳ der zweyghundert ✳ unnd zwentzig guldin Rinisch, ✳ für sich, verkoͤuffern,
als innamen ✳ sines herrenn ✳ unnd desselbenn ✳ elichenn froͧwen, obbemelt, ✳ aller ir erbenn ✳ unnd ✳ nàchkommē für hin ewencklich ✳ gantz quitt, ✳ unanspraͤchig, ✳ ledig ✳ unnd losz. ✳ unnd also die gemeltenn ✳ stuͤr, ✳ zinns ✳ unnd järliche gültt
mit aller ee haffte ✳ unnd geraͤchtikeit ✳ er ✳ als macht unnd voͤlliger gwalt haber ✳ der dickbemeltenn zweyen ee menschenn ✳ als verkoͤuffer ✳ dem gedaͧchtenn ✳ Cuͤnratten Ragornn, ✳ schulthessenn, als koͤuffernn ✳ vor gesäsnem gricht ververtigen ✳ und
in hannd ✳ ruͤwyg gewerd ✳ unnd habennde besitzung ✳ sin ✳ unnd siner erbenn ✳ uff gebenn ✳ unnd bringen woͤltte. unnd liesz dàmit an raͤcht, ✳ wie er das tuͤn ✳ unnd volbringenn soͤlte, ✳ dàmit es zuͤ guͤtter crafft ✳ unnd macht ✳ bràcht ✳ unnd gesetzt wurd.
daruff ward ✳ uff min, obbemelten richters, um̄bfràg ✳ mit gmeiner urteyl erkennt ✳ unnd zuͤ rächt gesprochenn, ✳ das der gedàcht Besserer innamen des vilgemeltenn von Granwils ✳ unnd sins gemachels ✳ sich des obbestimpten zinnses, ✳ stùr ✳ und
järlicher gültt ✳ mit sampt jedem ✳ begriffenn ✳ unnd zù gehoͤrdenn, ✳ aller eygennschafft, ✳ besitzung, ✳ nutzung, ✳ rächtenn ✳ unnd harkommēheitten ✳ gentzlich mit ewyger verzichung ✳ sampt aller gewarsamy, ✳ brieffenn, roͤdlenn ✳ oder andrer schrifften, ✳ so
der bemeldt ✳ von Granwyl ✳ unnd fùr sin elich huszfroͧw ✳ um̄b soͤlich guͤltt unnd stùr wysennde ✳ bisz har inngehept hattënd, wie die in irem gwalt ✳ unnd vor handenn wärenn✳ oder zù künfftigen zittenn yemer fundenn moͤchtend waͤrdenn, ✳ die
soͤltennd dem koͤuffer, ✳ sinen erbenn ✳ unnd nàchkommē ✳ oͧch zuͤ irenn handenn gaͤbenn waͤrdenn ✳ oder aber inen dheinen schadenn, ✳ irrung ✳ naͤch kumber gebaͤren, ✳ sich soͤlichenns allenns lutteˀ ✳ unnd gäntzlich begaͤbenn ✳ unnd dàmit
disenn verkouff, ✳ oͧch all ✳ unnd yettlich obbestimpt meynug, ✳ volmächtige zuͤsagung, ✳ punckt₎ ✳ unnd artickel ✳ mit allenn anhängen ✳ unnd um̄bstanden ✳ anͧ intrag, widerred ✳ unnd gevaͤrd ✳ staͤtt ze halttenn ✳ unnd zevolfuͤrren ✳ by sinen guͤtten trüwenn ✳ an eins geschwornnē eyds statt ✳ an min, des richtes, hannd ✳ also uffgäbenn ✳ unnd sich des entzichenn ✳ unnd der genampt schulthēs soͤlichenn kouff ✳ von miner hannd enpfachenn soͤlte, ✳ dasz also beder sitt beschach ✳ mitt allen
gestalttenn, ✳ darzù gehoͤrende. ✳ unnd nàch verrer mineˀ rächtlichen um̄bfràg ✳ ward mit einhaͤller urteyl ✳ erkennt ✳ unnd zuͤ raͤcht gesprochenn, ✳ das dise vertigung also in gricht ✳ mitt offnūg, ✳ uffgaͤbenn, ✳ entzichen, ✳ enpfachenn ✳ unnd inanttwurtten ✳ mit wortten, waͤrckenn, ✳ macht habung, ✳ allenn wysenn unnd gebaͤrdenn ✳ unnd mit allem dem, ✳ so darzuͤ noturfftig, ✳ bekrefftiget, ✳ geoffnet, ✳ verhandlet ✳ unnd beschächenn wäre, ✳ also ✳ unnd der màsz, ✳ das es nàch erkantter urteyl
nàch unnsers gerichts ✳ zwings ✳ bruch ✳ unnd rächt ✳ guͤtt crafft, ✳ macht ✳ unnd handtvesti ✳ habenn ✳ unnd alwegenn staͤtt belibenn soͤltt ✳ anͧ alles weygernn, ✳ bekraͤnckenn ✳ unnd widertribenn. ✳ zügenn, so harzuͤ ervordertt ✳ unnd hieby in
gricht gsässenn sind ✳ unnd urteyll gesprochenn habennd: ✳ die ersamm̄e ✳ unnd fromm̄e ✳ Fridly Haberscher von Stilly, undervogt ✳ der herschafft Schenckenberg, Heinrich Wülser von Linn, ✳ undervogt, ✳ Cuͤnratt Kùrnn ✳ von Vilingen, ✳ Staͤffan von
Gallenn Kilch, ✳ Valentin Pauly, ✳ Heinrich Spilman, ✳ genampt Huͤrlimā, ✳ Ludwig Bollinger, ✳ Rüdolff Stoͤub, genampt Has, ✳ Albrecht Flachs, ✳ Cünrat Laͤngloͧweˀ, ✳ Hanns Kilchhoͤltzly, ✳ Mathis Kilchofer, ✳ alle von Effingen ✳ unnd Boͤtzenn.
des alles zuͤ waͤrem, ✳ vestem urkünd ✳ unnd guͤtter, stàtter, ewiger händtvest ✳ unnd sicherheit, ✳ so hab ich, obbemelter richter, ✳ von gerichts ✳ unnd ampts wegenn ✳ mit gantzem ernstigem flisz ✳ gebättenn ✳ unnd erbettenn ✳ die fùrnämē, ✳ from̄¬
men ✳ unnd wysenn Hannsenn Kuttler, obervogt zuͤ Schaͤnckenberg, ✳ unnd Uͤlrichenn Jeger, hoffmeysternn zuͤ Küngsfelden, ✳ mine guͤnstigenn liebenn herrenn, ✳ das sy ir eygne secrett insigel ✳ offennlich habenn laussenn haͤncken ✳ an disenn brieff
brieff, ✳ das wir, bemeltenn ✳ obervogt ✳ unnd hoffmeyster, ✳ sid wir by diser vertigung ✳ unnd handlung gägenwirtig gwaͤsenn sinnd, ✳ bekennend getàn habenn, ✳ doch unns ✳ unnd allenn unnsern erbenn ✳ gantz unvergriffen ✳ unnd anͧ schadenn.
unnd zuͤ nàch merer sicherheitt ✳ so hab ich, Hanns Besserer, als voͤlliger macht ✳ unnd gwalt haber ✳ innamē herrenn Dieboldenns von Granwil, ritters, ✳ froͧwen Susa Zrinn, siner gmachlin, ✳ unnd min ✳ unns soͤlichs verkoͧffs ✳ unnd vertigung zuͤ uͤbersagenn ✳ unnd unns mit sampt ✳ allenn unnsernn erbenn ✳ unnd naͧchkom̄en ✳ soͤlichenns zü bewisende ✳ min insigel offennlich haͤnckenn laussenn an disenn brieff, ✳ der gebenn ist uff fritag nechst ✳ vor sannt Katrinē, der
helgenn jumpfroͤwen, tag, ✳ nach Cristi geburt zaltt ✳ fünfftzechenn hundert ✳ unnd einliff jàr.
Schenck₎berg vogt
hoͧffmeister
Besserrˀ
1511 XI 21